**PETZCV19 Orvosi Információs Platform**

**COVID-19.34**

**2020.05. 05. (kedd)**

**Prof Molnár F Tamás (1) Dr Mestyán Gyula (2)**

1: Petz A Egyetemi Oktató Kórház, Győr. Sebészeti Osztály / PTE ÁOK Sebészeti Tanszék 2: Mikrobiológus

Rövid szakmai információkkal szolgálunk a COVID-19 pándemiáról. [tfmolnar@gmail.com](mailto:tfmolnar@gmail.com).

*A lényeg mára: Take Home Message / Soup of the Day*

1. **„Ahogy lehet, azzal amid van, ott ahol vagy”.**

**(„Do what you can, with what you have, where you are”. Cit: Cushing H, 1916.)**

1. **Az Evidence Based Medicine – amit mindvégig igyekeztünk oly kétségbeesetten képviselni, az utolsó lehelletig – most úgy tűnik, felváltódik, (illetve a müller ceciliai újmagyar terminológában „felváltásra kerül” ) s az új mantra:   
   "*Covidence based medicine" (copyright by MGy)***

**BEVEZETÉS**

Eljött az idő, amikor hiába tapad akár éji órán is a szerkesztőség a világháló megbízhatónak tűnő szakmai felületeire, a kezdetek – március eleje - egy hetes szakmai információs előnye előbb fokozatosan pár napra, majd utóbb órákra csökkent. Ez a nemzetközi hírforrások, terítő platformok tartalmára és a minőségre egyaránt vonatkozott. Mára pedig, két hónap múltán, van, hogy kapaszkodnunk kell, hogy egy időben jelenjünk meg a BBC World News, a CNN, az RT COVID-19 NEWS, a The Time, a   
Guardian, és a Daily Telegraph koronavírus híreivel. A lapok, portálok anyagainak szorosan vett szakmai minősége napról napra javul, csupán a szokásos ideológiai függöny állandó. Hovatovább az Index, a Mandiner és más hazai online hírszolgáltatókkal leszünk egyidejűek. Sem a heves lelkesültségüket sem a fanyalgásukat nem osztottuk, nem is dolgunk szerencsére. Egyedüli előnyünk, a szakmai kritikai él maradt, de félő, hogy az esetszám stabilizálódásával, és lassan meginduló csökkenésével ez is elolvad. Nem kell vátesznek lenni ahhoz, hogy a betegség és a politikum szorzatát állandóra véve, a COVID19-el kapcsolatos kommunikáció eljövendő összetételét, orvosi, ápolási tartalmának rohanos hígulását valaki előre lássa. Ehhez pedig mi már nem kellünk. Megpróbáljuk kihúzni az utolsó töltényig, vírus partikuláig, dropletig. Bízunk olvasóink érdeklődésében, kitartásában és türelmében.

**DIAGNÓZIS**

Ezidőszerint a száj/orrüregi törlet PCR vizsgálata a legmegbízhatóbb módszer, feltéve hogy a kitet nem a Kínai Nagyáruház Olcó Hásztartászi és Egészségügyi Termékek polcairól emeltük le, és a mintavétel rendesen történt. A nyál vírustartalma ugyanakkora, mint a nyálkahártyáé, jelenti Anne L. Wyllie et al. Saliva is more sensitive for SARS-CoV-2 detection in                 COVID-19 patients than nasopharyngeal swabs. <https://www.medrxiv.org/content/10.1101/2020.04.16.20067835v1> A következtetés logikus. Elhagyható a mindenkinek kellemetlen orr/garat törletvétel, elég lenne tehát mintát köpni.

Reméljük, igaz: várjuk a megerősítő tanulmányokat. Ha pedig ez így van, a fertőzés terjedésében a szájhygiene sokkal fontosabb, mint eddig gondoltuk. Ott pedig, ahol a köpködés, a köztéri kultúra része, nyilván nagyobb az esetszám.

**STATISZTIKA**

Miközben nyilvánvalóvá vált, hogy a diagnosztikus módszerek[[1]](#footnote-1) korábban elképzelhetetlen gyakoriságban és mélységben megbízhatatlanok, meglepő módon tűéles adatok zuhatagának vagyunk kitéve: hány új COVID19 esettel lett gazdagabb a Föld. Egyelőre még tartják magukat az egész számok, de ha így folytatjuk, előbb utóbb tizedesekkel is meg fog minket ajándékozni a mindenre alkalmas Arteficialis Intelligencia. Ezek pedig csak a betegek, akikbe hol beletartozik mindenki, akiben akár egy antitest is kering (ilyenkor a milliókban számolunk, különösen amikor egy egy „lélektani számot” lépünk át. Hogy egy szám mikor és mitől lesz lélektani, ezt már a benzináraknál sem értettem, a forint-EU átszámításnál pedig végképp elveszett a fonal.) Máskor és mások csak azt számolják betegnek, aki tényleg beteg, miközben százezrek settenkednek köhögve és lázasan a szürke zónában, szégyenkezve, hogy nekik csak Influenza A vírus jutott, nem beszélve a szezonális allergia szimulánsairól. Beteg az, aki betegnek érzi magát, tanultuk egykor, az alma ata-i Egészséget Mindenkinek 2000-re deklaráció boldog 1978-as esztendejében. Legjobb persze, ha nem definiáljuk az egészséget ezzel a feladattal, a tisztességes megoldással a WHO, minden kórságok őre is adós. Minél több a betegség annál jobb, gyűlnek a teendők, létünk főoka - gondolhatják a genfi tó partján. Egy már-már marxi mélységű gondolat különösen megmaradt bennem: „az egészség több mint a betegség hiánya”. A COVID19 most gondoskodik róla, hogy ne lássunk hiányt ezügyben. Azt hihetnénk, hogy ha a betegek számával nem is tudunk megbízhatóan kalkulálni, a halottakéval egyszerűbb a dolgunk. Korántsincs így. A belgák, akiknek érthetően fáj, hogy vezetik a 100 ezer lakosra eső COVID19 halálozást (ahogy arra az absolut számban világelső USA D. Trumpja rámutatott) a saját túlbuzgó statisztikusaikra fogják a magas számokat. A brit adatokat, amikor már úgy nézett ki, ki hogy kicsúsznak a rivaldafényből, hirtelen megerősítették a kórházon kívűl elhunytakéval. Spanyolországban és a Franciaországban a hétvégén nincs adatszolgáltatás, így hétfőn-kedden mindig magasabbra rándul a görbe. Egyedül a media fickándozik hihetetlen biztonsággal ebben a perverz tetem és esetalgebrában, elvárva a hírfogyasztótól és a szakmától egyaránt, hogy együtt borzongjon vele. Nehéz idők járnak a modellépítő statisztikusokra.

**EPIDEMIOLOGIA**

Taiwan, a WHO számára nem létező ország, mióta Kína a „vagy én vagy ő” játékban nyert, Svédországon kívűl a másik dogmasértő ország. 24 millió lakosa, másfélszáz km-re a szárazföldtől 330 igazolt COVID19 esettel és 6 halottal van. Összehasonlításul az USA egy millió esete és 60 000 halottja szolgál. JAMA Internal Medicine, there is a remarkable report A kontaktok felderítése (contact tracing) és a PCR teszt használata a két sarokpont. Hao-Yuan Chen Contact Tracing Assessment of COVID-19 Transmission Dynamics in Taiwan and Risk at Different Exposure Periods Before and After Symptom Onset ill. Robert Steinbrook, Contact Tracing, Testing, and Control of COVID-19—Learning From Taiwan

**THERAPIA**

Ahogy a Bevezetőben írtuk, zavarbaejtően szűkül a szorosan vett szakirodalom és az értő közönség (intelligent&informed public) számára írt összefoglaló anyagok közötti elválasztósáv. Lupus in fabula: a Reuter Egészség rovatának összefoglalója bizonyos tekintetben realistább és szakmailag elfogadhatóbb, mint amit az érvényes protokoll diktál az invasiv lélegeztetésre … REUTER [HEALTH NEWS](https://www.reuters.com/news/archive/healthNews) (APRIL 23, 2020) [Silvia Aloisi](https://www.reuters.com/journalists/silvia-aloisi), [Deena Beasley](https://www.reuters.com/journalists/deena-beasley), [Gabriella Borter](https://www.reuters.com/journalists/gabriella-borter), [Thomas Escritt](https://www.reuters.com/journalists/thomas-escritt), [Kate Kelland](https://www.reuters.com/journalists/kate-kelland): Special Report: As virus advances, doctors rethink rush to ventilate. <https://www.reuters.com/article/us-health-coronavirus-ventilators-specia/special-report-as-virus-advances-doctors-rethink-rush-to-ventilate-idUSKCN2251PE>

1. PCR a vírusra, miután az ELISA ekkora tömegben nem járható. LFE az IgM-re és az IgG-re, és a kínai holmi pedig mindenre [↑](#footnote-ref-1)